Igor Bišćan više nije trener Rijeke. Bišćan je nakon utakmice protiv Istre 1961 zahvalio na suradnji i podnio ostavku na mjesto trenera riječkog prvoligaša.



Rijeka uzela bodove u Puli



- Ovo je bila moja zadnja utakmica na klupi Rijeke. U jednom trenutku čovjek se zasiti određenih stvari i shvati da sreću treba potražiti negdje drugdje. Znate sami u kakvoj sam situaciji preuzeo momčad, znate i sami što je pratilo moj rad u Rijeci. Nisu to bili najnormalniji uvjeti za rad, a mi smo se svejedno trudili, dali sve od sebe i ponašali smo se korektno te uspijevali uz najveću podršku i pomoć naših igrača napraviti ozbiljne stvari, izjavio je Bišćan na konferneciji za medije nakon dvoboja s Istrom 1961, dodavši kako nažalost to nije bilo dovoljno.



- Nažalost, ništa nije bilo dovoljno. Jednostavno u toj situaciji kada klub ne može normalno funkcionirati, onda ni momčad ne može funkcionirati normalno. Stalno se potencirala neka negativa u situaciji kada je rezultat bio imperativ i kada smo morali biti jedno da bi ispunjavali ambicije koje su uvijek visoke. Nije bilo lako, stoga sam odlučio da to moram 'presjeći', istaknuo je Bišćan koji je nakon susreta zahvalio na suradnji i poželio sreću sada već bivšim suradnicima.

Igor Bišćan više nije trener Rijeke: "Hvala svima koji su vjerovali u nas. Hvala predsjedniku Damiru Miškoviću na povjerenju. Hvala suradnicima i igračima, želim klubu sve najbolje" 🔵⚪



📰👉https://t.co/F79TcfkRcj#ZajednosmoRijekapic.twitter.com/KJPt6va3jZ — NK Rijeka (@NKRijeka) 22. rujna 2019.



- Hvala svima koji su vjerovali u nas. Hvala predsjedniku Damiru Miškoviću na povjerenju. Hvala suradnicima i igračima, želim klubu svu sreću i da dovedu nekog kome je stalo do kluba koliko je i meni bilo stalo, poručio je Bišćan na oproštaju ne dopustivši pitanja novinarima.



Bišćan je klupu Rijeke preuzeo u listopadu 2018. godine nakon što je otišao Matjaž Kek koji je ostvario povijesne uspjehe s Rijekom. Igor Bišćan također je ostavio dubok trag u kratko vrijeme, osvojivši drugo mjesto u prvenstvu Hrvatske i na kraju u finalu Kupa Hrvatske svladavši favorizirani Dinamo. Na klupi Rijeke Igor Bišćan je u 43 utakmice upisao 26 pobjeda, osam remija i devet poraza.





